ഐപിഎല്ലിൽ മുൻ താരം സഹീർ ഖാനെ ക്രിക്കറ്റ് ഓപ്പറേഷൻസ് ഡയറക്ടറാക്കി മുംബൈ ഇന്ത്യൻസ് . ജയ്പൂരിൽ ഇന്ന് നടക്കുന്ന താരലേലത്തിൽ ടീം ഉടമകളായ നിതാ അംബാനിക്കും ആകാശ് അംബാനിക്കുമൊപ്പം സഹീർ പങ്കെടുക്കും . ഇടംകൈയൻ പേസറായ സഹീർ 2009,2010,2014 സീസണുകളിൽ മുംബൈ ഇന്ത്യൻസിൽ കളിച്ചിട്ടുണ്ട് . മുപ്പത് മത്സരങ്ങളിൽ 29 വിക്കറ്റുകളാണ് ടീമിനൊപ്പം സഹീറിൻറെ സമ്പാദ്യം . ഹോം സിറ്റിയായ മുംബൈയിൽ മടങ്ങിയെത്തിയതിൽ സന്തോഷമുണ്ടെന്ന് സഹീർ പ്രതികരിച്ചു . മുംബൈ ഇന്ത്യൻസിനും നായകൻ രോഹിത് ശർമ്മയ്ക്കുമൊപ്പം ഡ്രസിംഗ് റൂം പങ്കിടുന്നതിൻറെ ആകാംക്ഷയിലാണ് . സീസൺ ആരംഭിക്കാൻ അധികനാൾ കാത്തിരിക്കാനാകില്ലെന്നും സഹീർ പറഞ്ഞു . ഐപിഎല്ലിൽ നൂറോളം മത്സരങ്ങൾ കളിച്ച ഇന്ത്യൻ മുൻ പേസർ 7.59 ഇക്കോണമിയിൽ 102 വിക്കറ്റ് വീഴ്ത്തിയിട്ടുണ്ട് . പതിനേഴ് റൺസ് വഴങ്ങി നാല് വിക്കറ്റ് വീഴ്ത്തിയതാണ് മികച്ച പ്രകടനം . ഡെൽഹി ഡെയർഡെവിൾസിനായാണ് സഹീർ അവസാനമായി കളിച്ചത് .